Påsken står for døren og folk børster støv av påskeegget for å fylle det til randen av de herligste ting, og ofte betyr det godteri med mye sukker.

LETTERE ETTER PÅSKE: Hvis man klarer å holde litt igjen på sukkeret i påsken kan man få det litt lettere på helsestudio etter påsken er over, ifølge helseblogger Desiree Andersen. Foto: Henrik Bøe / NRK

Helseblogger Desiree Andersens påskeegg inneholder også sukker, men hun er opptatt av at vi må begrense oss, selv om kalenderen viser påske.

– Datteren min på 11 år får noe godteri fra butikken, så fyller jeg egget med sunt hjemmelaget godteri. Minstemann på ett år elsker hjemmelaget gelégodteri, sier Andersen.

Bedre kontroll

Hun mener det er mulig å kose seg i påskeferien uten å være redd for å få i seg for mye usunt.

Men da må man fylle påskeegget med de riktige tingene. Selv har hun laget sjokolade, gelégodteri og marsipan. Alt er sukkerfritt.

Andersen mener påskeegget har utviklet seg til å bli en kjip trend som har kommet snikende på oss. Selv fikk hun påskeegg på påskeaften.

– Nå får barna egget så fort det har blitt skolefri, sier Andersen.

Hun er ikke imot at folk skal kose seg, men mener det er viktig med en balanse.

FOR MYE AV DET GODE: Det er mulig å kose seg i påsken uten å fråtse i sukker mener helseblogger Desiree Andersen. Foto: PRIVAT

– Del på Kvikk Lunsjen

– Hvis man er på tur med appelsin, pølser og Kvikk Lunsj i sekken, trenger man ikke å dele ut en hel til hver. Det blir en like koselig tur hvis alle får en stripe, mener Andersen.

Nordmenn elsker å kose seg i påsken, og det kan tyde på at det går mer enn en stripe Kvikk lunsj til hver på påskeutfluktene, ifølge Celin Huseby som er Nordisk kommunikasjonsdirektør i Freia.

– Salget av Kvikk Lunsj er skyhøyt i påsken.

Huseby kan rapportere at nordmenn i gjennomsnitt spiser fire hver i løpet av påsken.

– Det kan virke som at sjokoladen har blitt synonymt med påske for mange nordmenn. Salget har økt jevnt og trutt hele året rundt de siste 10 årene, sier Huseby.

Likevel mener Desiree Andersen at det er enkelt å lage godteri selv uten sukker og heller bruke Sukrin eller Stevia.

– Da kan man lage veldig mye av godteriet du finner i butikkhyllene, sier Andersen.